Viktor Axelsen har vundet sin første Super Series-titel – og hvilken en: Axelsen vandt sæsonfinalen i Dubai og får en pengepræmie på 80.000 dollar.

Viktor Axelsen kan fejre både jul og nytår med en gigantisk triumf. Den 22-årige dansker har nemlig vundet sin første Super Series-turnering, da han ved sæsonfinalen i Dubai besejrede kinesiske Tian Houwei med 21-14, 6-21, 21-17.

Sejren ved sæsonfinalen runder dermed et fantastisk år af på fornemmeste vis. I 2016 har Axelsen været med til at vinde VM for hold (Thomas Cup), han vandt EM og bronze ved OL i Rio – og nu har han altså også vundet sæsonfinalen, hvor kun årets bedste spillere er inviteret.

Finalesejren kom i hus efter et flot første sæt, hvor Axelsen relativt hurtigt indtog den dominerende rolle. 11-7 var stillingen midtvejs i sættet, inden Axelsen trak yderligere fra efter et par lange dueller.

- Jeg er dybt imponeret over Viktor Axelsen! At han kan spille med den ro lige nu… Det er en mand, der har spillet lange kampe – og det er altså ham, der har teten under de lange dueller. Det giver et mentalt boost, udbrød TV 2 SPORTs badmintonekspert Jim Laugesen, da Axelsen bragte sig foran 18-12.

Derfra var sætsejren aldrig i fare, og Axelsen vandt første sæt med 21-14.

Nedtur i andet sæt

I andet sæt kom Viktor Axelsen i problemer. Efter stillingen 3-3 tabte han de næste syv dueller i træk.

- Han står helt stille nu. Fuldstændig stille, lød de knap så begejstrede ord fra Jim Laugesen i kommentatorboksen.

Og ved 13-6 kom Laugesen med den kedelige opfordring:

- Han skal smide det her sæt nu. De kræfter han bruger nu, har han ikke i tredje sæt.

Det faktum kan man ikke indvende noget imod, og Axelsen lignede en mand, der delte tanker med TV 2 SPORTs badmintonekspert. I hvert fald gearede han gevaldigt ned og tabte andet sæt med 21-6.

Comeback i tredje sæt

Starten af tredje sæt virkede desværre som en fortsættelse af det kedelige andet sæt. Hele 6-1 kom Tian Houwei foran, inden Axelsen trådte i karakter og reducerede til 6-5.

Herfra fulgte en periode, hvor Tian Houwei konstant var en lille smule foran Axelsen. Altså lige indtil Axelsen fik udlignet til både 11-11, 12-12, 13-13,14-14 og 16-16.

På dette tidspunkt fejlede begge spillere lige lovligt meget. Derfor blev det afgørende, at Axelsen var bedst til at rydde ud i lige netop egne fejl.

Ved hans første sætføring på 17-16 fik Axelsen vendt kampen. Og den føring blev udbygget i duellen efter, der med afstand var kampens længste. Flere gange var Axelsen nede at ligge, men han vandt alligevel pointet.

- JA! Viktor, din dejlige dreng, lød det fra Laugesen inden kampen blev afgjort.

Og det gjorde den med en fremragende afslutning, hvor Axelsen kun smed et enkelt point og altså vandt tredje sæt med 21-17.

Finalesejren i Dubai indbringer ud over æren også en pengepræmie på 80.000 dollar (cirka 570.000 kr., red.).

Havde planlagt ferie

Sæsonfinalen i Dubai er en turnering for de otte bedste spillere, målt på resultaterne i årets 12 Super Series-turneringer. Og faktisk regnede Viktor Axelsen ikke med, at han skulle til Dubai.

Hans-Kristian Vittinghus havde nemlig samlet flere point sammen, men på grund af en blindtarmsoperation måtte Vittinghus melde fra til turnering i Hong Kong. Det åbnede en lille lem for Axelsen, der overhalede sin landsmand og kvalificerede sig til sæsonfinalerne. Som han altså endte med at vinde.

Finalen i Dubai var Viktor Axelsens syvende Super Series-finale.